ኢትዮጵያውያን አትሌቶች ከአሠልጣኝ ሳላዛር እንዲርቁ ተጠየቀ
እኤአ 2015 የቢቢሲ ፓናሮማ የተሰኘው ፕሮግራም በአሜሪካ የሚገኘው የናይኪ ኦሪገን የአትሌቲክስ ማሰልጠኛን በተመለከተ ያቀረበው ዘገባ የብዙዎችን ቀልብ የሳበ ነበር። ከአሜሪካው ፕሮፑብሊካ ድረ ገፅ ጋር በጋራ በመሆን በተሰራው በዚህ ፕሮግራም ላይ በአትሌቲክስ ማሰልጠኛው በከፍተኛ ሁኔታ የአበረታች መድሃኒት እንደሚሰጥ በተደረገው ምርመራ እንደተደረሰበት አጋልጧል። በማሰልጠኛው ተገቢነት ያልሆኑ ተግባራት እንደሚካሄዱም ዘገባው በወቅቱ ይፋ ማድረጉ አይዘነጋም። እኤአ ከ2011 ጀምሮ የፕሮጀክቱ አስተዳዳሪ የነበሩት አሰልጣኝ አልቤርቶ ሳላዛር የመጀመሪያ ተጠያቂ አድርጎ ዘገባው አቅርቧቸዋል። አራት የኦሊምፒክ የወርቅ ሜዳሊያዎችን
አሸናፊ የሆነው እንግሊዛዊው አትሌት ሞ ፋራህ የዚህ ማዕከል ፍሬ መሆኑን የምርመራ ዘገባው መጠቆሙን ተከትሎ ጉዳዩ ከስፖርትም በዘለለ
ሊጦዝ ችሏል። የፓናሮማ ዘገባን ተከትሎ የአሜሪካው የፀረ አበረታች መድሃኒት ኤጀንሲ ጉዳዩን በመያዝ የ61 ዓመቱ ሳላዛር ፍርድ
ቤት ሳይውል ሳያድር እንዲቆም አድርጓል። ኤጀንሲው ሰውዬውን ተጠያቂ ለማድረግም መረጃዎችን በማሰባሰብ ዓመታትን ተሻግሯል። የተለያዩ
መረጃና ማስረጃዎችንም ሲያሰባስብ ቆይቷል። የአሰልጣኙ ጉዳይ በተለይ ከ ሞፋራህ ጋር የተያያዘ መሆኑ በብዙ መልኩ አነጋጋሪ መሆን
የቻለ ሲሆን ከትናነት በስቲያ በኤጀንሲው ይፋ የተደረገው መረጃ ጉዳዩን እንደ አዲስ መነጋገሪያ አድርጎታል። ቢቢሲ የኤጀንሲውን
መረጃ ዋቢ አድርጎ አሰልጣኝ አልቤርቶ ሳላዛር ከአራት ዓመት ምርመራና ከሁለት ዓመት የፍርድ ቤት ክርክር በኋላ ጥፋተኛ ሆኖ መገኘቱን
ዘግቧል። አሰልጣኙ የተከለከሉ አበረታች ቅመሞችን
ከቦታ ቦታ ማዘዋወርን ጨምሮ የፀረ-ዶፒንግ እንቅስቃሴውን በማወክ እና በተለያዩ የፀረ-ዶፒንግ የህግ ጥሠቶች እንደፈጸመ መረጋገጡን
አስታውቋል። የዩኬ ስፖርቶችን የሚቆጣጠረው ዩኬ አትሌቲክስ፣ የራሱን ምርመራ ማካሄዱን የጠቀሰው ዘገባው፤ በናይክ እየተከፈላቸው
በርካታ የሳላዛር አትሌቶችን የሚያክሙት ዶክተር ጄፍሪ ብራውን ደግሞ ለአራት ዓመት መታገዳቸውን ዘግቧል። ቢቢሲ የሞ ፋራህ ቀድሞ አሠልጣኝ፣ አልቤርቶ ሳላዛር፣ ከአበረታች መድሀኒት ጋር በተያያዘ ከስፖርት
ለአራት ዓመት መታገዱን ባስነበበው በዚህ ዘገባው፤ ፋራህ ከሳላዛር ጋር የተለያየው በ2017 መሆኑን ጠቅሶ ከአበረታች መድሃኒት
ጋር በተያያዘ አለመሆኑን ገልጿል ከማለት ውጪ፤ ፋራህ ከጉዳዩ ጋር ተያይዞ ጥፋተኛ ይሁን አይሁን ምንም ያለው ነገር የለም። ከተለያዩ አገራት አትሌቶች ጋር በቅርበት እንደሚሰራ የሚነገርለት አሰልጣኝ ሳላዛር ጥፋተኝነትን ተከትሎ
አገራት አትሌቶቻቸውን ከአሰልጣኙ እንዲርቁ እያስገነዘቡ መሆኑም ተሰምቷል። ኢትዮጵያዊያን አሰልጣኞችና የስፖርት ባለሙያዎችም ከአሠልጣኙ
ሊርቁ እንደሚገባ የኢትዮጵያ ብሄራዊ የፀረ-አበረታች ቅመሞች ፅህፈት ቤት በላከው መግለጫ አስታውቋል። «ኢትዮጵያውያን አትሌቶችና
የስፖርት ባለሞያዎች ከአሰልጣኝ አልቤርቶ ሳላዛር ጋር የሚኖራቸውን ቀጥተኛም ይሁን ቀጥተኛ ያልሆነ ግንኙነት ማቋረጥ አለባቸው»
ሲልም አሳስቧል። በአለም ዓቀፉ የፀረ-ዶፒንግ ህግና በአገራችን የፀረ- ዶፒንግ መመሪያ አንቀፅ 2 ነጥብ 10 መሠረት
በህግ ጥሰት ቅጣት ከተላለፈባቸው ግለሰቦች ጋር ያልተገባ ግንኙት መፍጠር በጥብቅ የተከለከለ ሲሆን እስከ ሁለት ዓመት የሚደርስ
የእስር ቅጣትን እንደሚያስከትል አስገንዝቧል። የአገራችን አትሌቶች በተለያየ መልኩ ከአሠልጣኝ አልቤርቶ ሳላዛር ጋር እንደሚሠሩ
የገለጸው ጽህፈት ቤቱ፤ በግለሰቡ ላይ የተጣለው ይህ የቅጣት ውሳኔ ይፋ ከተደረገበት ጊዜ ጀምሮ ያላቸውን ቀጥተኛም ይሁን ቀጥተኛ
ያልሆነ ግንኙነት እንዲያቋርጡ ጥሪውን አስተላልፏል። ከዚህ ባሻገር
የስፖርት ባለሞያዎችም ይሁን ሌሎች አካላት ከዚህ ግለሠብ ጋር ያላቸውን ግንኙነት ማቋረጥ እንደሚኖርባቸው አስገንዝባል። «ስፖርተኞችም
ይሁን ሌሎች ባለሞያዎች የተቀመጠውን ህግ በመተላለፍ ቀደም ሲል የነበራቸውን ግንኙነት ለማስቀጠልና አዳዲስ ግንኙነቶችን ለመፍጠር
እንቅስቃሴ የሚያደርጉ ከሆነ ፅህፈት ቤታችን ጉዳዩን በማጣራት አስፈላጊውን የህግ እርምጃ ለመውሰድ ይገደዳል» በማለት ፅህፈት ቤቱ
ሁሉም አካላት የፀረ-ዶፒንግ ህጎችን በማክበርና በማስከበር ንፁህ ስፖርትን ለማስፋፋት ጥረት ማድረግ እንደሚገባም አብራርቷል።አዲስ ዘመን መስከረም 22/2012ዳንኤል ዘነበ 